Trump vir Nobelprys vir Vrede benoemPres. Donald Trump. (Foto: AP Photo/Alex Brandon) Die Amerikaanse president Donald Trump is vir die Nobelprys vir Vrede 2021 benoem. ŉ Noorweegse parlementslid het Trump Woensdag vir dié eerbewys benoem op grond van ŉ vredesooreenkoms wat die Amerikaanse president tussen die Verenigde Arabiese Emirate en Israel bemiddel het. Israel en die Verenigde Arabiese Emirate het verlede maand ŉ historiese ooreenkoms gesluit om die verhouding tussen die twee lande te bestendig en het onderneem om dié ooreenkoms tydens ŉ Withuis-seremonie op 15 September te onderteken. Volgens Christian Tybring-Gjedde, parlementslid vir die regse Progress Party in Noorweë, kan dié ooreenkoms moontlik vrede in die Midde-Ooste bewerkstellig. Christian Tybring-Gjedde (Foto: Lise Aserud/NTB scanpix via AP, File) “Dit maak nie saak hoe Trump tuis optree en wat hy tydens mediakonferensies sê nie, hy het absoluut ŉ kans om die Nobelprys vir Vrede te wen,” het Tybring-Gjedde gesê. Hoewel Tybring-Gjedde daarop aandring dat hy nie ŉ groot Trump-ondersteuner is nie, het hy die Amerikaanse president al vantevore vir die Nobelprys vir Vrede benoem. Tybring-Gjedde was een van twee Noorse wetgewers wat Trump in 2018 vir die eerbewys benoem het vir sy pogings om versoening tussen Noord- en Suid-Korea te bewerkstellig. Enige wetgewer wat in ŉ nasionale wetgewende mag dien, kan iemand vir die Nobelprys vir Vrede benoem. Nominasies vir vanjaar se Nobelprys vir Vrede moes teen 1 Februarie vanjaar die Noorweegse Nobelpryskomitee bereik het. Die wenner vir vanjaar se Nobelprys vir Vrede sal op 9 Oktober in Oslo aangewys word.